‘Volledige opname van plek in skole nou nodig’Argieffoto Die Gautengse onderwysdepartement móét ’n volledige oudit van elke skool in die provinsie doen ten einde te bepaal waar die grootste druk is en waar skole onderbenut of leeg staan. Só meen die Skoleondersteuningsentrum (SOS) nadat Panyaza Lesufi, Gautengse LUR vir onderwys, Donderdag “aansoek”-sones vir skole in Gauteng aangekondig het. Leerders wat binne ’n 30 km-radius van ’n bepaalde skool woon, sal nou toegelaat word om by hierdie skool in te skryf. “Dit sal verseker dat leerders wat ver van ’n goeie skool woon, nie benadeel word nie,” het Lesufi gesê. Die GDO onderskei skynbaar nou tussen 5 km-voedersones en 30 km-aansoeksones. Bestaande voedersones van 5 km-radius is steeds van toepassing en hoe nader ’n leerder aan die skool woon, hoe beter is die kanse dat hy of sy hier aanvaar sal word. Hierdie regulasies sal geld wanneer ouers volgende jaar aanlyn aansoek doen om plek vir hul kinders in Gautengse skole. “Om die gebied waarbinne leerders aansoek kan doen te vergroot, is nie die oplossing vir ’n gebrek aan beplanning en plek in skole nie,” sê Melanie Buys, onderwyskenner verbonde aan die SOS. “Die departement moet eerder ’n behoorlike oudit doen van hoeveel skole in elke distrik is en presies hoeveel plek elk van hierdie skole beskikbaar het.” Sy wys daarop dat Olievenhoutbosch Primary in Centurion die afgelope paar jaar leeg staan, al kan die meeste skole in Centurion nie voorbly met aansoeke nie. “Ouers wil eenvoudig nie hul kinders na Olievenhoutbosch Primary stuur nie omdat die gehalte van onderrig wat leerders hier ontvang, nie op peil is nie. In sulke gevalle moet die departement eerder die gehalte van onderpresterende skole verbeter as om meer leerders per bus aan te ry na enkele uitnemende skole.” Buys beklemtoon ook dat die departement steeds verplig is om bestaande protokol te handhaaf wanneer leerders by skole geplaas word. Hiervolgens moet die departement eers leerders plaas wat die naaste aan ’n skool woon, dan leerders wat reeds broers of susters in die skool het, en dan leerders wie se ouers binne ’n 5 km-radius van die skool af werk. “Dan eers kan leerders wat verder as 5 km van die skool woon, geplaas word. Die skool se taalbeleid speel ook steeds ’n rol en die departement moet die taal van onderrig aan ’n bepaalde skool in ag neem voor ’n leerder geplaas word.”